सामाजिक न्याय एवं अधिकारिता मंत्रालय
विश्व सेरेब्रल पाल्सी दिवस मनाया गया
विश्व सेरेब्रल पाल्सी वैश्विक स्तर पर सेरेब्रल पाल्सी  का लोगों, परिवारों और समुदायों पर पडने वाले इसके प्रभाव पर प्रकाश डालता है। हर साल 6 अक्टूबर को मनाया जाने वाला यह दिन सीपी के बारे में जागरूकता बढ़ाने, इस स्थिति से पीड़ित लोगों का समर्थन करने, उनका समाज में समावेश और उन्हे समझने के लिए एक मंच के रूप में कार्य करता है। सेरेब्रल पाल्सी से प्रभावित बच्चों और वयस्कों को अक्सर ऐसी चुनौतियों का सामना करना पड़ता है जो समाज में उनकी पूर्ण भागीदारी में बाधा डालती हैं। यह दिन सेरेब्रल पाल्सी ग्रस्त लोगों के बारे में अधिक जागरूकता, समझ और समर्थन की आवश्यकता पर प्रकाश डालता है। 2023 में विश्व सेरेब्रल पाल्सी दिवस का विषय “टुगेदर स्ट्रॉन्गर” है। यह विषय सेरेब्रल पाल्सी समुदाय के भीतर और उससे परे एकता, सहयोग और आपसी समर्थन के महत्व पर प्रकाश डालता है। यह इस बात पर बल देता है कि जब व्यक्ति, परिवार, देखभाल करने वाले और समुदाय एक साथ आते हैं, तो वे सकारात्मक परिवर्तन और समावेशन के लिए एक शक्ति बन जाते हैं।
भारत सरकार के सामाजिक न्याय और अधिकारिता मंत्रालय के अंतर्गत दिव्यांग व्यक्तियों के सशक्तिकरण विभाग  देश के दिव्यांग व्यक्तियों के सभी विकास एजेंडे की देखभाल करने वाला नोडल विभाग है। जनता के बीच सेरेब्रल पाल्सी के बारे में जागरूकता पैदा करने की दृष्टि से, विभाग ने 6 अक्टूबर 2023 को विश्व सेरेब्रल पाल्सी दिवस मनाया, इससे जुड़े संस्थानों के माध्यम से देश भर में 70 से अधिक स्थानों पर फिजिकल और ऑनलाइन दोनों मोड में वेबिनार, जागरूकता सृजन कार्यक्रम, कार्यशालाएं, मूल्यांकन और स्वास्थ्य जांच शिविर, कार्यक्रम, भवन को हरे रंग में रोशन करने और अन्य मनोरंजक गतिविधियों का आयोजन किया गया।
विश्व सेरेब्रल पाल्सी दिवस का मुख्य कार्यक्रम ऑटिज्म, सेरेब्रल पाल्सी, बौद्धिक दिव्यांगता और एकाधिक दिव्यांगता वाले व्यक्तियों के कल्याण के लिए राष्ट्रीय ट्रस्ट द्वारा आयोजित किया गया था, जो मंत्रालय के दिव्यांगजन सशक्तिकरण विभाग के तहत एक स्वायत्त निकाय है और सामाजिक न्याय और अधिकारिता विभाग, भारत सरकार के अंतर्गत है, जहां 6 अक्टूबर 2023 को राष्ट्रीय सामाजिक रक्षा संस्थान , ऑडिटोरियम, द्वारका, नई दिल्ली में विश्व सेरेब्रल पाल्सी दिवस पर एक कार्यशाला हुई जहां सेरेब्रल पाल्सी वाले व्यक्तियों की चुनौतियों, जरूरतों और सुविधाओं पर पैनल चर्चा, अनुभव साझा करने पर बातचीत हुई।
कार्यशाला दिव्यांगजन सशक्तिकरण विभाग के सचिव, श्री राजेश अग्रवाल और नेशनल ट्रस्ट के सीईओ श्री के आर वैधेश्वरन की अध्यक्षता में आयोजित की गई।
कार्यशाला को संबोधित करते हुए डीईपीडब्ल्यूडी सचिव ने कहा कि अभिभावक संघों के माध्यम से हेल्प लाइन स्थापित करने की जरूरत है। उन्होंने यह भी कहा कि दिव्यांगजनों के लिए सरकारी योजनाओं और सुविधाओं की जानकारी व्यापक रूप से उन तक पहुंचाने की आवश्यकता है।
सेरेब्रल पाल्सी से पीड़ित और पंजाब एंड सिंध बैंक के शाखा प्रबंधक श्री मोहित अरोड़ा ने अपने भाषण में कहा कि दृढ़ निश्चय के साथ उन्होंने अपनी अक्षमता पर काबू पाया और अब पंजाब एंड सिंध बैंक की एक शाखा का नेतृत्व कर रहे हैं। अवसरों की सुविधा - जीवन भर के एक दृष्टिकोण, पर पैनल चर्चा का आयोजन किया गया जिसमें दिव्यांगजनों, उनके माता-पिता और उनके पेशेवरों सहित विशेषज्ञ, सेरेब्रल पाल्सी वाली माताओं ने अपने अनुभव साझा किए, प्रतिभागियों को प्रोत्साहित किया और अपने सुझाव दिए।
संभव: समावेशन को संभव बनाना  पर एक फिल्म प्रदर्शित की गई। सेरेब्रल पाल्सी वाले व्यक्तियों के लिए विभिन्न सहायक उपकरणों और प्रौद्योगिकियों के प्रदर्शन के लिए एक प्रदर्शनी भी आयोजित की गई।
कार्यशाला में फिजिकल और वर्चुअल दोनों माध्यमों में 100 से अधिक प्रतिभागियों ने भाग लिया, जिनमें गैर सरकारी संगठन, पेशेवर, माता-पिता और सेरेब्रल पाल्सी ग्रस्त व्यक्ति शामिल थे।